ທີ່ກອງປະຊຸມ, ຜູ້ຕາງໜ້າກຳລັງປ້ອງກັນປະເທດບັນດາປະເທດ ອາຊຽນ ໄດ້ເນັ້ນໜັກເຖິງຄວາມຈຳເປັນຂອງສະພາບແວດລ້ອມສັນຕິພາບຢູ່ທະເລຕາເວັນອອກ ເພື່ອແນໃສ່ຊຸກຍູ້ສັນຕິພາບ, ສະຖຽນລະພາບ, ການເຕີບໂຕດ້ານເສດຖະກິດ ແລະ ຄວາມວັດທະນາຖາວອນໃນພາກພື້ນ. ດັ່ງນັ້ນ, ບັນດາຝ່າຍຕ້ອງປະຕິບັດຖະແຫຼງການກ່ຽວກັບການປະພຶດຕໍ່ຂອງຝ່າຍຕ່າງໆຢູ່ທະເລຕາເວັນອອກ (DOC) ຢ່າງຄົບຖ້ວນ, ມີປະສິດທິຜົນ ແລະ ປະຕິບັດສຳເລັດການກໍ່ສ້າງປະມວນກົດລະບຽບວ່າດ້ວຍການປະພຶດ ຢູ່ທະເລຕາເວັນອອກ (COC) ໂດຍໄວ.
ກ່າວຄຳເຫັນທີ່ກອງປະຊຸມ, ທ່ານພົນເອກ ໂດ໋ບາຕິ, ຫົວໜ້າກອງເສນາທິການໃຫຍ່ ກອງທັບປະຊາຊົນ ຫວຽດນາມ, ຫົວໜ້າຄະນະຜູ້ແທນ ຫວຽດນາມ ໃຫ້ຮູ້ວ່າ: ສະພາບຄວາມສະຫງົບ, ປອດໄພ ແລະ ຄວາມເສລີໃນການເດີນທະເລ, ການເດີນອາກາດຢູ່ທະເລຕາເວັນອອກພວມຖືກທ້າທາຍຍ້ອນບັນດາການກະທຳຜິດກົດໝາຍສາກົນ, ພິເສດແມ່ນການປະຕິບັດສົນທິສັນຍາສະຫະ ປະຊາຊາດ ກ່ຽວກັບກົດໝາຍວ່າດ້ວຍທະເລ (UNCLOS) ປີ 1982.
ທ່ານພົນເອກ ໂດ໋ບາຕິ ຖືວ່າ ຄວນເພີ່ມທະວີບັນດາການເຄື່ອນໄຫວສ້າງຄວາມໄວ້ເນື້ອເຊື່ອໃຈຂອງບັນດາກຳລັງທະຫານ ເຄື່ອນໄຫວບົນທະເລ, ການເດີນ ອາກາດ ຢູ່ທະເລຕາເວັນອອກ, ບົນພື້ນຖານມາດຕະຖານສາກົນ ແລະ ບັນດາຄຳໝັ້ນສັນຍາພາກພື້ນ, ພິເສດແມ່ນ UNCLOS 1982 ແລະ DOC.
ຫົວໜ້າຄະນະຜູ້ແທນ ຟີລິບປິນ, ທ່ານພົນຕີ Romeo Tanalgo ຖືວ່າ: ປະມວນຂໍ້ກຳນົດກ່ຽວກັບການປະພຶດລະຫວ່າງ ອາຊຽນ ແລະ ຈີນ ຈະຫລຸດຜ່ອນໄພເກີດການປະທະກັນຢູ່ທະເລຕາເວັນອອກ ແລະ ນຳມາເຊິ່ງມາດຕະການແກ້ໄຂບົນພື້ນຖານບັນດາກົດລະບຽບ, ຂໍ້ກຳນົດໂດຍປະຊາຄົມໂລກຮັບຮູ້. ເລື່ອງບັນດາປະເທດ ອາຊຽນ ມີທັດສະນະລວມກ່ຽວກັບບັນຫາທະເລຕາເວັນອອກ ແມ່ນຈຳເປັນທີ່ສຸດ.
ເມື່ອສິ້ນສຸດກອງປະຊຸມ, ຫົວໜ້າຄະນະບັນດາປະເທດ ອາຊຽນ ໄດ້ເຊັນຖະແຫຼງການຮ່ວມຂອງ ACDFIM – 13. ຖະແຫຼງການຮ່ວມໄດ້ເຕື້ອງເຖິງຫຼາຍບັນຫາຄວາມສະຫງົບຂອງພາກພື້ນ, ໃນນັ້ນມີຄວາມຈຳເປັນຕ້ອງປະຕິບັດ DOC ຢ່າງຄົບຖ້ວນ ແລະ ມີປະສິດທິຜົນ, ສ້າງສຳເລັດ COC ໂດຍໄວ ເພື່ອຮັກສາສະພາບແວດລ້ອມແຫ່ງສັນຕິພາບຢູ່ທະເລຕາເວັນອອກ. ນີ້ສາມາດໄດ້ຖືເປັນການຕັດສິນຄັ້ງປະຫວັດສາດ ຍ້ອນເທື່ອທຳອິດນັບຕັ້ງແຕ່ໄດ້ສ້າງຕັ້ງຂຶ້ນມາ, ວົງການ ທະຫານ ອາຊຽນ ຈຶ່ງອອກຖະແຫຼງການຮ່ວມກ່ຽວກັບ ບັນຫາທະເລຕາເວັນອອກ.
ເມື່ອຕີລາຄາເຖິງບັນຫາດັ່ງກ່າວ, ທ່ານພົນຈັດຕະວາ ຫວູຕຽນຈ້ອງ, ຫົວໜ້າສະຖາບັນພົວພັນສາກົນກ່ຽວກັບ ປ້ອງກັນຊາດ (ກະຊວງປ້ອງກັນປະເທດ ຫວຽດນາມ) ໃຫ້ຮູ້ວ່າ: “ນີ້ແມ່ນເທື່ອທຳອິດໃນປະຫວັດສາດ, ວົງການທະຫານ ອາຊຽນ ໄດ້ອອກຖະແຫຼງການຮ່ວມກ່ຽວກັບບັນຫາທະເລ ຕາເວັນອອກ. ນີ້ແມ່ນຈຸດໃໝ່ຂອງກອງປະຊຸມຜູ້ບັນຊາການທະຫານປ້ອງກັນປະເທດ ອາຊຽນ...”.
ໃນສະພາບການຫຼາຍປະເທດບໍ່ຖືຊາເຖິງຫາງສຽງສາກົນ, ສືບຕໍ່ມີການກະທຳແບບພິດກົດໝາຍສາກົນ, ມີຫຼາຍການເຄື່ອນໄຫວສ້າງຄວາມເຄັ່ງຕຶງຢູ່ທະເລຕາເວັນອອກ, ເລື່ອງກອງປະຊຸມບໍ່ເປັນທາງການຜູ້ບັນຊາການທະຫານປ້ອງກັນປະເທດ ອາຊຽນ ຄັ້ງທີ 13 ຕົກລົງຈະນຳບັນຫາທະເລຕາເວັນອອກເຂົ້າ ຖະແຫຼງການຮ່ວມ ມີຄວາມໝາຍຢ່າງຍິ່ງໃຫຍ່. ຫວັງວ່າ ການກະທຳດັ່ງກ່າວຂອງວົງການທະຫານ ອາຊຽນ ຈະປະກອບສ່ວນໃຫ້ແກ່ການຮັກສາສັນຕິພາບ, ຄວາມສະຫງົບ, ປອດໄຟໃນໂລກເວົ້າລວມ ແລະ ໂດຍສະເພາະແມ່ນໃນພາກພື້ນ.